Հայցվորի ներկայացուցիչ Լ.Խեչանյանը դատարանում պահանջը պնդեց և հայտնեց, որ ՀՀ Արագածոտնի մարզի Մուղնի թաղամասում սեփականության իրավունքով հայցվորին հատկացված է տնամերձ հողամաս: Հողամասի նկատմամբ գրանցված է հայցվորի սեփականության իրավունքը և տրվել է սեփականության իրավունքի գրանցման վկայական: Իրեն սեփականության իրավունքով պատկանող հողամասում հայցվորը ցանկանում է կառուցել բնակելի տուն և այն պարսպապատել քարե պարսպով: Տուն կառուցելու համար ստացել է համապատասխան շինարարական թույլտվություն, սակայն հողամասում պատասխանողը ապօրինի կարգով տեղադրել է էլեկտրական սյուն, որը և խոչընդոտում է հայցվորին տուն և պարիսպ կառուցելուն: Բազմաթիվ անգամ հայցվորը դիմել է վերջիններին սյունը տեղափոխելու խնդրանքով, որ կարողանա լիիրավ տնօրնել սեփականության իրավունքով պատկանող գույքը, ստացել է բանավոր մերժում` տարբեր անհիմն պատճառաբանություններով: 05.04.2012թ. թիվ 6/2 գրությամբ պատասխանել են նաև, որ հայցվորին պատկանող հողամասում ոչինչ տեղադրված չէ: Սակայն գրությունը ստանալուց հետո կատարվել է չափագրություն, որից կրկին պարզ է դարձել, որ էլեկտրական սյունը տեղադրված է հայցվորի հողամասում: Ըստ ՀՀ քաղ. օր-ի 277-րդ հոդվածի` սեփականատերն իրավունք ունի պահանջել վերացնելու իր իրավունքների ամեն մի խախտում, թեկուզև այդ խախտումները զուգորդված չեն եղել տիրապետումից զրկելու հետ: Նշեց նաև, որ ըստ քաղաքաշինության նորմերի 8 մ պարսպից հեռու պետք է գտնվի էլեկտրական սյունը, մինչդեռ էլեկտրական սյունը գտնվում է հայցվորի տարածքում, դարպասը գալիս է էլեկտրական սյան վրա, հայցվորը չի կարողանում ստանալ պարիսպ կառուցելու քաղաքաշինության թույլտվությունը էլեկտրական սյան պատճառով, տուգանում են հայցվորին շինանյութի համար: